ཞལ་ལུང་གྲོལ་ཐིག་གི་རྣམ་བཤད་ཉུང་ངུ་རྣམ་གསལ་བཞུགས་སོ། །
ན་མོ་མཉྫུ་ཤྲཱི་ཡེ། འཇམ་དཔལ་ཞལ་ལུང་གི་རྣམ་པར་བཤད་པ་བདེ་ཆེན་རྣམ་རོལ་ཞེས་བྱ་བ།འཇམ་པའི་རྡོ་རྗེ་ལ་ཕྱག་འཚལ་ལོ། །དཔལ་ལྡན་དམ་པའི་ལས་ཀྱི་མཐར་སོན་པས། །རྣམ་འདྲེན་ཀུན་གྱི་ཡེ་ཤེས་གཅིག་བསྡུས་ནས། །མདོ་སྔགས་ཟབ་དོན་ཀུན་གྱི་ལམ་སྦྱིན་པ། །འཇམ་མགོན་དཀྱིལ་འཁོར་དབང་ཕྱུག་ལ་ཕྱག་འཚལ། །མགོན་དེའི་ཞལ་གྱི་བུམ་པ་ལས་འོང་པའི། །འདུས་པའི་ལམ་སྲོལ་ཟབ་ཡངས་བདུད་རྩིའི་རྒྱུན། །སྔོན་མེད་ལེགས་པར་བཞེས་པའི་སློབ་དཔོན་མཆོག ༑སངས་རྒྱས་ཡེ་ཤེས་ཞབས་ལ་གུས་ཕྱག་འཚལ། །དེ་དང་དེ་སྲས་མར་མེ་མཛད་བཟང་གི །ལེགས་བཤད་བདུད་རྩིས་བློ་ཡི་སྟོབས་རྒྱས་ཤིང་། །དམན་པའི་སྤྱོད་པས་ཟབ་གསལ་མངོན་དུ་གྱུར། །གྲུབ་ཆེན་དམན་པའི་ཞབས་ལ་ཕྱག་འཚལ་ལོ། །སྤྱིར་དགོས་ལམ་ཟབ་ཆར་ཆེན་ཉིན་མཚན་དུ། །ཐུགས་རྗེའི་ཆུ་འཛིན་དཔལ་གྱིས་སྦྱིན་མཛད་པས། །བདག་བློའི་འབྲས་བུ་མཐའ་དག་རྒྱས་གྱུར་པ༑ ༑རྗེ་བཙུན་བླ་མ་མཆོག་ལ་གུས་ཕྱག་འཚལ། །དཔལ་ལྡན་འདུས་པའི་ལམ་སྲོལ་བླ་ན་མེད། །ཞབས་ལུགས་ཤིན་ཏུ་ཉམས་པ་གསོ་ཕྱིར་དུ། །ལྷག་བསམ་རྣམ་དཔྱོད་ཆུ་འཛིན་སྟུག་པོ་ལས། །ལེགས་བཤད་སྔོན་མེད་འབྲུག་སྒྲ་སྒྲགས་པར་བགྱི༑ ༑འདིར་སྔགས་བླ་མེད་ཀྱི་ལམ་གྱི་གཙོ་བོ་རིམ་པ་གཉིས་ཀྱི་མན་ངག །རྗེ་བཙུན་འཇམ་པའི་དབྱངས་ཀྱི་ཞལ་ལས་བྱོན་པ་རྣམས། བདག་ཉིད་ཆེན་པོ་སངས་རྒྱས་ཡེ་ཤེས་ཞབས་ཀྱི་མངོན་སུམ་དུ་གསན་ནས། ལེགས་པར་བསྡུས་པ། འཇམ་དཔལ་ཞལ་ལུང་འཆད་པ་ལ་གསུམ། མཚན་གྱི། གཞུང་གི འཇུག་གི་དོན་ནོ། །དང་པོ་ནི་རྒྱ་གར་སོགས། བོད་སྐད་དུ་བསྒྱུར་ན་དྭི་ཀྲ་མ་སོགས་སྟེ། འགྲེལ་པའི་གཞུང་ཕལ་ཆེར་དུ་མཛེས་པའི་ཏོག་ཅེས་འབྱུང་ཡང་ཏོག་གི་སྐད་དོད་མེད་ཅིང་ཀུ་སུ་མ་མེ་ཏོག་གི་སྐད་དོད་དང་སུ་ཞེས་པ་མཛེས་པ་ལ་འཇུག་པས་མཛེས་པའི་མེ་ཏོག་ཅེས་བྱ་བ་ནི་འགྲེལ་པའི་མཚན་ཡིན་ལ། ཌཱི་ནི་གཉིས།ཀྲ་མ་ནི་རིམ་པ། ཏྭཏྟཱ་ནི་དེ་ཁོ་ན་ཉིད་བྷ་བ་ནི་སྒོམ་པ། མུ་ཁ་ནི་ཞལ། སཱ་ད་ནྱ་ནི་ལུང་སྟེ་བཀྲལ་བྱའི་མཚན་ནོ། །འདིར་ནི་འགྲེལ་པའི་མཚན་མི་དགོས་མོད་ཀྱི་མ་དག་པར་འདོན་པ་དེ་དགག་པའི་ཕྱིར་དུ་བརྗོད་དོ།།མཚན་བཤད་པ་ནི། རྫོགས་རིམ་ཀྱི་སྒོམ་ཚུལ་གཙོ་བོར་སྟོན་ཅིང་འཇམ་དབྱངས་ཀྱི་ཞལ་ནས་དངོས་སུ་བྱུང་བ་བཀོད་པས་སོ། །ཐམས་ཅད་མཁྱེན་པ་ལ་ཕྱག་འཚལ་ལོ་ཞེས་པ་ནི་འགྱུར་མཐར་ཕྱིན་པའི་ཆེད་དུ་ལོ་ཙཱ་བས་བཀོད་པའོ།། གཉིས་པ་ལ་བཤད་པ་ལ་འཇུགབཤད་པ་ཉེ་བར་དགོད༑ བཤད་པ་མཐར་ཕྱིན་པའོ། །དང་པོ་ལ་མཆོད་བརྗོད། དམ་བཅའོ། ། དང་པོ་ནི་ཞལ་ལུང་བསྡུ་བ་མཐར་ཕྱིན་པའི་ཆེད་དུ་སློབ་དཔོན་ཡེ་ཤེས་ཞབས་ཀྱིས་དཀོན་མཆོག་གསུམ་ལ་མཆོད་བརྗོད་མཛད་པ་སྟེ། འདུད་དོ། །ཡུལ་ནི་སངས་རྒྱས་སྐུ་གསུམ་གྱི་བདག་ཉིད་དེ། རྒྱུ་ཚོགས་གཉིས་ཀྱི་དཔལ་ལྡན། འབྲས་བུ༑ མཚན་དཔེ་ཁ་སྦྱོར་གྱི་ཡན་ལག་དང་ལྡན་པས་བདེ་ཆེན་རྫོགས་པ་ལོངས་སྐུ། ཟབ་མོ་ཤེས་རབ་དང་གསལ་བ་ཐབས་གཉིས་སུ་མེད་པར་ཆོས་སྐུ། རྣམ་འཕྲུལ་སྣ་ཚོགས་ཀྱི་འོད་ཟེར་ཅན་སྤྲུལ་སྐུའོ། །ཆོས་ནི་སྐུ་གསུམ་དེའི་རང་བཞིན་ནམ་ངོ་བོ་ཡིན་པ་ནི་སྤངས་པ་དང་། བཅུ་དྲུག་གི་ཕྱེད་ནི་བརྒྱད་དང་དེའི་ཆ་ནི་བཞི་སྟེ༑ དགའ་བ་བཞི། དེའི་ཡང་ཆ་ནི་ལྷན་སྐྱེས་ཏེ། རྟོགས་པ་མཐར་ཐུག་གོ །དགེ་འདུན་ནི། དེ་ལྟ་བུའི་དོན་དམ་པའི་སྙིང་པོ་དེ་གསུམ་སྟོན་པའི་བླ་མ་གསུམ་པོ་རྒྱུད་སྡེ་འོག་མ་མན་ཆོད་ལས་མཆོག་ཏུ་གྱུར་པས་རབ་བོ།། གསུམ་པ་ནི། རྒྱུའི་བླ་མ་རྡོ་རྗེ་སློབ་དཔོན། རྐྱེན་གྱི་བླ་མ་མཚན་ལྡན་རིག་མ། ལྷན་ཅིག་བྱེད་པའི་བླ་མ་ལྷན་སྐྱེས་ཡེ་ཤེས་རྣམས་ཡིན་པར་དམན་ཞབས་པས་སློབ་དཔོན་ཉིད་ཀྱི་ལུང་དྲངས་ནས་བཤད་དོ། །དེ་ལྟར་ན་མཆོད་ཡུལ་དཀོན་མཆོག་གསུམ་པོ་དེ་ལ། ཚུལ་བྱ་བྱེད་གསུམ་མཉམ་པ་ཡིས་ཞེས་པ། རིན་པོ་ཆེ་གསུམ་མཉམ་པས་ཞཻས་ཏེ། ཐོས་བསམ་སྒོ་གསུམ་མཐར་ཕྱིན་པ་ལ་འཆད་པར་མངོན་ནོ། །དུས། ཚེ་ཇི་སྲིད་འཚོ་བ་སོགས་མིན་པར། མཐར་ཐུག་གི་བྱང་ཆུབ་བར་རྟག་ཏུ་འདུད། ཅེས་པའོ།། གཉིས་པ་ནི། བཤད་པར་བྱའོ། །དགོས་ཆེད། སྐལ་ལྡན་གཞན་གྱིས་བདེ་བླག་དུ་རྟོགས་པའི་ཕྱིར་དུའོ། །རྒྱུ་ནི་རང་བཟོ་མེད་པར་འཇམ་སོགས་ཀྱིས་སོ། །བརྗོད་བྱ་གང་ན། གཞི་རྟོགས་བྱ་གདོད་མ་ནས་སེམས་ཅན་གྱི་རྒྱུད་ལ་གནས་པའི་ལྷན་སྐྱེས་ཡེ་ཤེས་དང་། ཐབས་རྟོགས་བྱེད་ལམ་གྱི་བདེ་སྟོང་ཡེ་ཤེས་སོ། །དེ་ཡང་སྔ་མ་ནི་ཆོས་རྣམས་ཀུན་གྱི་སྙིང་པོ་ཡིན་ཏེ། དེ་ལས་འཁོར་འདས་ཐམས་ཅད་འབྱུང་བའི་ཕྱིར་རོ། །དངོས་པོའི་དེ་བཞིན་ཉིད་ཡིན་ཏེ།། གཞིའི་གནས་ལུགས་ཡིན་པའི་ཕྱིར་རོ། །ཕྱི་མ་ནི། བྱེད་ལས་སྲིད་པའི་དུག་ཆུ་ནི་རྣམ་རྟོག་ཡིན་ལ་དེ་རྩ་བ་ནས་ཟློག་པར་བྱེད་པ། གནས་རྣམ་ཐར་སྒོ་གསུམ་མཚོན་པའི་ཤེས་རབ་ཀྱི་ཆོས་འབྱུང་གྲུ་གསུམ་གྱི་ཁོངས་ནས་བཾ་ཡིག་ཐབས་ཀྱི་རྡོ་རྗེ་ནོར་བུའི་སྟེང་གི་ཆའམ་རྩེ་མོ་ན་དྲང་དོན་ངེས་དོན་གྱི་འོད་ཟེར་རབ་ཏུ་འབར་བའི་བྱང་སེམས་ཀྱི་ཐིག་ལེ་དང་ངོ་བོ་དབྱེར་མེད་པའི་ཞུ་བ་དེ་ལྷན་སྐྱེས་ཀྱི་ཡེ་ཤེས་སོ། །དེ་གཉིས་འཆད་པར་རིགས་ཏེ། འཇིག་རྟེན་གསུམ་གྱི་སྒྲོན་མེ་དུས་གསུམ་སངས་རྒྱས་རྣམས་ཀྱིས་དེ་གཉིས་ལ་ལེགས་པར་བསྔགས་པའི་ཕྱིར་རོ།། བསྔགས་ཚུལ་ནི་བླ་མེད་ཀྱི་རྒྱུད་སྡེ་མཐའ་དག་གིས་དོན་དེ་སྟོན་པས་སོ། །དེ་ལྟར་ན་གཞི་ལམ་གྱི་ཡེ་ཤེས་ནི་གཞུང་འདིའི་བརྗོད་བྱའོ། །དེ་འདི་ལས་ལེགས་པར་རྟོགས་པ་ནི་དགོས་པའོ། །རྟོགས་ནས་གོམས་པས་སྲིད་པའི་དུག་ཟློག་པའི་འབྲས་བུའི་ལྷན་སྐྱེས་ནི་ཉིང་དགོས་སོ། །དེ་དག་གཞུང་དང་ཐབས་དང་ཐབས་བྱུང་དུ་གྱུར་པ་ནི་འབྲེལ་བའོ།། གཉིས་པ་ལ། ལུགས་མཆོག་འདིའི་བྱུང་ཚུལ་བཤད། བྱུང་ཁུངས་ཅན་གྱི་ཟབ་ལམ་དངོས། དེས་ན་འདི་ལ་འབད་པར་གདམས་པ་བྱ་བའོ། །དང་པོ་ལ་སེང་བཟང་རྟེན་ནས་མདོ་སྡེའི་ཕྱོགས། །སྒེག་རྡོར་ཞབས་ལས་རྒྱུད་སྡེའི་འོག།མཁའ་འགྲོ་གཉིས་ལས་བླ་མེད་སྤྱི། །བྱིས་པའི་ཞབས་ལས་ཤེས་རབ་རྒྱུད། ། བསྲུང་བའི་ཞབས་ལས་ཐབས་ཀྱི་རྒྱུད། །འཇམ་པའི་དབྱངས་ལས་དེ་ཉིད་རྟོགས་པའོ༑ ༑དོན་དྲུག་པོ་འདི་ཀུན་བཟང་གི་རྣམ་བཤད་དུ་ལེགས་པར་བཤད་ཟིན་མོད༑ འདིར་ཡང་གཞུང་ལ་ཅུང་ཟད་སྦྱར་ན། བཟང་པོ་སེང་གེ་ནི་སློབ་དཔོན་ཆེན་པོ་སེང་གེ་བཟང་པོ་སྟེ། དེའི་འཁྲུངས་ཡུལ་ནི་མཐའ་འཁོབ་མིན་གྱི་དབུས་ཀྱི་ཡུལ་ཆེན་པོའི་ནང་ཚན་ཁ་བི་ཞེས་བྱ་བར་གྲགས་པའི་ནང་ན་གྲོང་ཁྱེར་རྡོ་འཇོག་ཏུ་འཁྲུངས་པའོ། །གཞུང་མང་ནི་ཤེར་ཕྱོགས་སོགས་ཀྱི་མདོ་སྡེའོ། དེ་ཡང་ཐོས་ཙམ་དུ་མ་བཞག་པར་གཞུང་དེ་རྣམས་ལ་བསམ་བྱུང་གིས་རྣམ་པར་དཔྱད་ནས་ལེགས་པར་རྟོགས་པའོ། །རྟོགས་ནས་གཞན་ལ་བསྟན་ཚུལ་ནི་རིག་པའི་བྱུང་གནས་ཆོས་གྲྭ་ཆེན་པོ་ན་ལེནྡྲའི་དགེ་སློང་མ་ཡོན་ཏན་བཤེས་གཉེན་ཞེས་བྱ་བ་བྲམ་ཟེའི་རིགས་སུ་སྐྱེས་པ་དད་པ་བརྟན་པ་ཞིག་ཡོད་པ་དེའི་ངོ་བོར་དེ་ཁོ་ན་ཉིད་མངོན་སུམ་དུ་མ་རྟོགས་པའི་བླུན་བློས་སོགས་ཏེ། བསྡུད་འགྲེལ་སོགས་ཀྱི་བསྟན་བཅོས་རྩོམ་པ་དང་། སྟོན་པ་སོགས་རབ་ཏུ་བྱས་ཅེས་པའོ།།གཉིས་པ་ནི། ད་ེནས་སོགས་ཏེ། ཨུ་རྒྱན་ནི། རྡོ་རྗེ་གདན་ནས་བྱང་ཕྱོགས་དཔག་ཚད་ཉིས་བརྒྱ་སུམ་ཅུ་ན་ཡོད་པར་བཤད་ཀྱང་ནུབ་བྱང་ཡིན་ནམ་སྙམ་མོ། །མང་ཐོས་རྣམ་པར་དཔྱད་པ་ནི་བྱ་བ་རྣལ་འབྱོར་གྱི་རྒྱུད་ཅེས་བཤད་དོ། །འཇོ་སྒེག་རྡོ་རྗེ་ནོར་བུའི་གླིང་དུ་འཁྲུངས་པས་སྣ་ཚོགས་གཟུགས་ལ་སོགས་པའི་མཚན་གྱི་རྣམ་གྲངས་མང་བ༑ ཕྱག་རྒྱ་ཆེན་པོ་ཐོབ་པར་བཤད་དོ།། གསུམ་པ་ནི། ཨུ་རྒྱན་དེ་ཉིད་དུ་རྣལ་འབྱོར་མ་ཆེན་མོ་གུ་ནེ་རུ་ཞེས་བྱ་བ་བསམ་གྱིས་མི་ཁྱབ་ཀྱིས་རིམ་པའི་མན་ངག་ཐོབ་ཅིང་དེ་ཁོ་ན་ཉིད་བརྙེས་པ་དེའི་དྲུང་དུ་བྱོན་ནས་མཉེས་པར་བྱས་ཏེ། བླ་ན་མེད་པའི་རྒྱུད་མང་དུ་ཐོས་པར་བྱས་ནས་དབང་ཐོབ་དམ་ཚིག་ལ་གནས་པས་བཟོད་པ་སྒོམ་པ་ལ་བཞུགས་སོ། །དེའི་ཚེ་ལྷས་རྨི་ལམ་དུ། ཨུ་རྒྱན་གྱི་བྱང་ཕྱོགས་ཆབ་སྒོ་ན་གདོལ་པ་ཛྭ་ལ་ཞེས་བྱ་བའི་བུ་མོ་ལོ་བཅུ་དྲུག་མ་ཡོད་ལ་དེ་ནི་རིགས་ལ་སྐྱེས་པའི་རྣལ་འབྱོར་མ་ལཀྵྨི་ཆེན་མོ་ཞེས་བྱ་བ་ཡིན་གྱིས་དེར་སོང་དང་ཁྱོད་ཀྱི་དགོངས་པ་འགྲུབ་པར་འགྱུར་རོ་ཞེས་པའི་ལུང་བསྟན་བྱུང་བ་བཞིན་དེ་ཟླ་བ་བརྒྱད་མཉེས་པར་བྱས་ནས། ཕྱག་རྒྱ་ཆེན་པོ་ལ་སྤྲོ་བར་དེས་ཀྱང་དགོངས་ནས་ཕྲ་མོའི་ལུང་བཙལ་བ་ཙམ་གྱི་ཛམྦྷ་ལའི་གྲུབ་པ་ཐོབ་པར་གྱུར་ཏོ།། བཞི་པ་ནི། དེ་ནས་ཡུལ་ལྗོངས་ཛ་ལེན་ད་ར་ཞེས་བྱ་བ་ན་གྲོང་ཁྱེར་ཀོ་ནེ་ཛེ་ཞེས་བྱ་བའི་ཕྱོགས་གཅིག་ན་ཤེས་རབ་གཙོ་བོར་བྱེད་པའི་རྒྱུད་ལ་བསམ་པ་ཆུ་ཀླུང་ལྟར་གྱུར་པ་བཱ་ལི་པཱ་ད་སྟེ་བྱིས་པ་ཆུང་བའི་ཞབས་ཅེས་བྱ་བ་མཉེས་པར་བྱས་ནས་གཞུང་མང་དུ་ཐོས་ཏེ་སྒོམ་པ་ལ་ནན་ཏན་དུ་མཛད་དོ། །ལྔ་པ་ནི། དེ་ནས་ཡུལ་དབུས་ནས་ལྷོ་ཕྱོགས་སུ་དཔག་ཚད་སུམ་བརྒྱ་ན་ལྗོན་ཤིང་རྣམས་ལ་རྩ་བ་མེད་པར་འཁྲིལ་ཤིང་སྟེང་དུ་བྲིས་པ་ལྟར་གནས་པས་ནམ་མཁའི་ཤིང་ལྡན་དང་མིང་དངོས་ཀཾ་ཀོ་ན་ཞེས་བྱ་བའི་ཡུལ་ཕྱོགས་ན་ཐབས་ཀྱི་རྒྱུད་ལ་དགོངས་པ་སྔ་མ་ལྟ་བུ་སྐྱེ་བ་གཅིག་གི་ཐོགས་པ། པཱ་ལི་པཱ་ད་སྟེ་བསྲུང་བའི་ཞབས་ཞེས་བྱ་བ་རྫུ་འཕྲུལ་དང་ལྡན་པའི་སློབ་མའི་ཚོགས། བྲམ་ཟེ་ཙ་ཏྲ་ར་དང་གུ་ཧྱ་པརྟ། རྒྱལ་རིགས་མཉྫུ་ཤྲཱི། རྗེ་རིགས་པཱུརྞ་བྷ་དྲ། དམངས་རིགས་དཱི་པཾ་ཀ་ར་དང་ཁརྞ་རུ་ཏྲ།སྨད་འཚོང་མ་ཨ་ལོ་ཀི་དང་ས་དུ་ཤི་ལ་སོགས་མང་པོས་བསྐོར་བ། ཡོ་བྱད་ཉི་མ་རེ་རེ་ཞིང་། གསེར་གྱི་མ་ཤ་བཅུ། མུ་ཏིག་གི་ཧ་ར་ཕྱེད། ཀ་ཤ་པ་ཎ་སུམ་བརྒྱ་རེ་རྣམས་ནོར་རྒྱུན་མས་སྦྱོར་བ་དེའི་དྲུང་དུ་ལོ་དགུའི་བར་དུ་འདུད་ཅིང་སྐྱེ་བ་གཅིག་གིས་ཐོགས་པར་བྱས་སོ། །འདུས་པའི་རྒྱུད་ཆེན་པོ་འགྲེལ་པ་བཅོ་བརྒྱད་བཅས་པ་རབ་ཏུ་མཉན་ཞེས་སམ། འགྲེལ་པ་ནི་སྨེ་ཤ་ཅན་གྱི་བུ་མོ་རྣལ་འབྱོར་བསླབས་པ་མཱ་ལ་མུ་ཏྲི་སྟེ་དེ་དང་བཅས་པ་ནི་ལྷན་ཅིག་ཏུ་ཟླ་བ་བཅོ་བརྒྱད་ཀྱི་བར་དུ་སྒྲུབས་པའོ།། དྲུག་པ་ནི། བླ་མ་ཆེན་པོ་དེས་ཀྱང་བདག་གིས་ནི་དེ་ཁོ་ན་ཉིད་མ་རྟོགས་སོ་ཞེས་གསུངས་པས་ཐུགས་ཅུང་ཟད་ཆད་ནས་འདི་མ་རྟོགས་པར་གཞན་གྱི་དོན་མེད་དོ་ཞེས་བསམ་ནས་རང་གི་ཕྱག་རྒྱ་འདུས་པའི་གླེགས་བམ་དུ་བྱས་ཏེ་མགུལ་དུ་བཏགས་ཏེ་བྱང་ཕྱོགས་སུ་རྡོ་རྗེ་གདན་གྱི་རྒྱབ་ན་ཀུ་བ་ཛ་ཞེས་བྱ་བའི་ཚལ་སྟག་དང་དྲེད་ལ་སོགས་པ་ཤིན་ཏུ་མང་ཞིང་འཇིགས་པའི་སར་ཟླ་བ་དྲུག་ལེགས་པར་བསྒྲུབས་ནས་སྲོག་ཆགས་འཇིགས་པ་དེ་དག་ཉོན་མོངས་ཀྱི་དཔེར་བྱས་ནས་འབད་པས་དེ་ཉིད་རྟོགས་སོ། །ཇི་ལྟར་རྟོགས་ཞེ་ན། རྡོ་རྗེ་འཛིན་པ་ཆེན་པོས་སྤྲུལ་པའི་དགེ་སློང་བྱི་བའི་ཤམ་ཐབས་ཅན། ཆོས་གོས་ཀྱི་ཐོད་བཅིངས་པ༑ ཞིང་རྨོ་བ། བུ་ཆུང་དང་ལྡན་པའི་བུད་མེད་ངན་མ་དང་ཁྱི་མོ་ངན་མ་མཚན་མ་ཅན་དེ་ཕྱག་རྒྱ་མོ་གཉིས་རོལ་དུ་ཁྲིད་པ་དང་མཇལ་བ་ལ་མ་དད་པ་མ་སྐྱེས་པར་གསོལ་བ་བཏབ་པས་བླ་མས་ཀྱང་སྔགས་ཀྱི་སྤྱོད་པའི་མཆོག་ལ་གནས་པར་མཁྱེན་ནས།སྟོན་ཟླ་ར་བའི་ཚེས་བརྒྱད་མགོ་དང་ལག་གཉིས་ཡོལ་བ་སྐར་མ་རྒྱལ་ལ་བབ་པ་སྟེ། ཐོ་རངས་སྐར་མ་རྒྱལ་འཆར་བའི་དུས་སུ་འཇམ་དབྱངས་ཀྱི་དཀྱིལ་འཁོར་མངོན་སུམ་དུ་སྤྲུལ་པར་རང་གི་ཕྱག་རྒྱ་མོ་དགེ་སློང་མ་དང་བཅས་པ་དཀྱིལ་འཁོར་དུ་བཅུག་ནས་དབང་གསུམ་པ་དངོས་དབང་དུ་བསྐུར་ནས་དེ་ཁོ་ན་ཉིད་རྟོགས་པར། སྐབས་འདྀའི་འགྲེལ་པར་བཤད་དོ། །གཉིས་པ་ལ། ཡེ་ཤེས་ཞབས་ཀྱིས་གསོལ་བ་བཏབ། །འཇམ་པའི་དབྱངས་ཀྱི་རྒྱས་པར་གསུངས། །བཤད་པ་རྫོགས་ནས་སྣང་བ་བསྡུས། །རང་གི་རྟོགས་ནས་གཞན་ལ་སྤེལ་བའོ། །དང་པོ་ལ། བཞི་པའི་སྒོ་ནས་བསྟོད་ཅིང་གསོལ༑ དབང་གཉིས་དམ་བཅའ་བྱ་སྟེ་གསོལ་བའོ། །དང་པོ་ལ། བསྟན། བཤད༑ བསྟོད་པའོ། །དང་པོ་ནི།འགྲོ་བའི་མགོན་སྐྱབས་ཡིན་པས་བླ་མ། བཀུར་བར་འོས་པས་རྗེ་བཙུན་ཁྱོད་ནི་སེམས་ཅན་སོགས་ཡིན་ཏེ།ཁྱོད་ཀྱི་རང་བཞིན་རྣམ་དག་གི་ཡེ་ཤེས་དང་དེའི་ཆོས་ཉིད་དེ་ལས་འཁོར་འདས་བསྐྱེད་ཅིང་འབྱུང་བས་སོ། ཁྱོད་ཀྱི་ཞུ་བ་པོ་བདག་ལ་སོགས་པ། འཁོར་བའི་རྒྱ་མཚོ་ཟབ་གསལ་གྱི་གྲུ་ཤོར་ནས་ལས་ཉོན་གྱི་རྦ་རླབས་ཀྱྀ་སྐྱེ་གནས་བཞིར་དེད་དེ་མ་རིག་པའི་ཆུ་སྲིན་གྱི་ཁར་ཆུད་པའི་འཁོར་བའི་སྡུག་བསྔལ་གྱི་འཇིགས་པ་ཆེ་ལས་སོལ་ཞིང་སྒྲོལ་བར་མཛོད། སེམས་ཅན་ཕལ་པ་ལས་ཉན་རང་། དེ་ལས་ཕར་ཕྱིན་ཐེག་པའི་བྱང་སེམས་ཆེ་ཞིང་།ཁྱོད་ནི་དེ་བས་ཀྱང་ཆེ་བས། སྐྱེ་བོ་རྣམས་འཕྲལ་བདེ་ཙམ་མིན་པས་སྐྱོངས་ཤིག་སྟེ། ཁམས་གསུམ་རྩ་བ་ནས་འདོར་ཞིང་གཏོང་བར་བྱེད་པའི་སླད་དུ་ཟབ་གསལ་གྱི་ལམ་སྦྱིན་པས་སོ། ། རྒྱས་བཤད་ལ། གཞི་དང་ལམ་ལ་གསོལ་བའོ། །དང་པོ་ནི། འགྲོ་བའི་མགོན་ཆེན་ཁྱོད་ཀྱིས་གཏོང་ཞིང་སྦྱིན་པར་མཛོད། །གང་ན། ཁྱོད་ཀྱིས་གཞིའི་ཡེ་ཤེས་ཐོག་མ་མེད་པའི་དུས་ཅན། ང་རོ་ནི་ཟླ་ཚེས། ཐིགས་པ་ནི་ཐིག་ལེ། སྔགས་ཀྱི་སྟོང་ཆ་ནི་ཨོཾ་ཡིག་སྟེ། དེ་ལ་སོགས་པ་མེད་པས་རྗེ་བཙུན་ཡི་གེ་མེད་པ།སེམས་པར་མྱོང་བས་བདུད་རྩི། མཆོག་ཏུ་གྱུར་པས་རབ་དགའི་བདེ་བ་གཏོང་བར་བྱེད་པ་དེའོ། ། དགོས་ཆེད་ནི། མཐར་ཐུག་གི་བྱང་ཆུབ་དོན་དུ་གཉེར་བའི་འགྲོ་ལ་ཕན་ཕྱིར་རོ།།སྦྱིན་ཡུལ་ནི། སྔགས་ཀྱི་བདེ་བས་རབ་ཏུ་དགྱེས་ཤིང་བཞེད་པའི་སངས་རྒྱས། ཕར་ཕྱིན་ཐེག་པའི་ལམ་མཐར་ཕྱིན་པ་རྣམས་ཀུན་ལའོ༑༑འདིས་ཀྱང་ཕར་ཕྱིན་ཐེག་པའི་སངས་རྒྱས་སྲིད་པ་དང་དེ་སྔགས་ལ་འཇུག་དགོས་པར་བསྟན་ཏོ། །གཉིས་པ་ནི། སྐྱོན་གྱི་མ་གོས་པ་ནས་བདེ་བ་ལ་འགོད་པར་མཛད་པའི་བར་གྱི་ཡོན་ཏན་དང་ལྡན་པ་དབང་བཞི་པའི་ལམ་འདི་ཅི་ནས་ཀྱང་བསྟན་པར་མཛད་དེ། དེ་ནི་ཕར་ཕྱིན་ཐེག་པའི་སྤང་བྱའི་དངོས་པོ་ཀུན་ལས་རྒྱལ་བ་ཐེག་པ་དེའི་སངས་རྒྱས་ཀྱིས་མ་དཔོགས་ཤིང་མངོན་དུ་མ་མཛད་པས་སོ། །གསུམ་པ་ནི། ཐུགས་ཐེག་པ་འོག་མར་དྲི་མ་ཞི་བ་ལས་ཀྱང་མཆོག་ཏུ་གྱུར་པའི་ཞི་བ། བེམ་ཆོས་ཀྱི་ར